Okresná prokuratúra Bratislava IV 
Saratovská 1/A, 844 61 Bratislava 4 	

Sp. zn. : 2 Pv 317/10/1104	Bratislava IV, 19.3.2014
EEČ : 2-11-43-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov

Rozhodol: 	prokurátor Okresnej prokuratúry Bratislava IV
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Bratislava IV zo dňa 4.11.2011, spisová značka 2 Pv 317/10/1104, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Dňa 21.04.2010 o 16.10 h viedol osobné motorové vozidlo zn. Opel Astra EČ: XXXXX v Bratislave, po zjazde z diaľnice D2, ktorá bola označená zvislou dopravnou značkou „Stoj, daj prednosť v jazde“ a pri vjazde na hlavnú cestu č. II/505 nerešpektoval § 20 ods. 1 zák. č. 8/2009 Z. z. o cestnej premávke, nakoľko nedal prednosť v jazde po ceste č. II/505 jazdiacemu motocyklistovi poškodenému XXXXX, ktorý jazdil na motocykli zn. Derbi GPR, EČ: XXXXX v smere na Lamač, v dôsledku čoho došlo k zrážke oboch vozidiel, pri ktorej poškodený XXXXX utrpel zlomeninu II. a III. záprstnej kosti liečenú konzervatívne, drobnú tržnú ranu na poslednom IV. článku prsta a pohmoždenie ľavého predlaktia, ktoré zranenia si vyžiadali celkovú dobu liečenia v trvaní 30 dní.

Uznesením prokurátora Okresnej prokuratúry Bratislava IV zo dňa 4.11.2011, spisová značka 2 Pv 317/10/1104, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
18 mesiacov
Odôvodnenie:
	Uznesením prokurátora Okresnej prokuratúry Bratislava IV sp. zn. 2Pv 317/10 zo dňa 04.11.2011, právoplatným dňa 25.11.2011 bolo podľa § 216 ods.1 Tr. por. podmienečne zastavené trestné stíhanie vedené proti obv. XXXXX pre trestný čin - prečin ublíženia na zdraví podľa § 158 Tr. zák. na skutkovom základe uvedenom vo výrokovej časti tohto uznesenia.
	
	Obvinenému bola vyššie citovaným uznesením podľa § 216 ods.2 Tr. por. stanovená skúšobná doba podmienečného zastavenia trestného stíhania v trvaní 18 mesiacov, ktorá začala plynúť právoplatnosťou uznesenia o podmienečnom zastavení trestného stíhania. Skúšobná doba teda obvinenému plynula od 25.11.2011 do 25.05.2013.

	Po uplynutí skúšobnej doby boli zabezpečené správy na obvineného, aktuálny odpis z registra trestov a výpis z evidenčnej karty vodiča. 
	
	Bolo zistené, že obvinený počas plynutia skúšobnej doby podmienečného zastavenia trestného stíhania nespáchal žiadny trestný čin.

	Obvinený počas plynutia skúšobnej doby podmienečného zastavenia trestného stíhania spáchal dva priestupky proti bezpečnosti a plynulosti cestnej premávky podľa § 22 zák. č. 372/1990 Zb.

	V prvom prípade dňa 18.08.2012 spáchal priestupok porušením § 4 ods. 1 písm. a) zák. č. 8/2009 Z.z., v zmysle ktorého vodič je povinný použiť na jazdu len vozidlo, ktoré možno prevádzkovať v cestnej premávke.  Za tento priestupok mu bola uložená bloková pokuta 20 €.

	V druhom prípade mu bola uložená bloková pokuta vo výške 60,- € za priestupok proti bezpečnosti a plynulosti cestnej premávky podľa § 22 ods.1 písm. h) zák. č. 372/1990 Zb., ktorý spáchal dňa 29.03.2013  porušením § 16 ods. 4 zák. č. 8/2009 Z.z., pričom jazdil rýchlosťou 73 km/h v obci.

	Okrem vyššie uvedených priestupkov obvinený nespáchal počas plynutia skúšobnej doby žiadny iný priestupok.

	Z vyššie uvedeného vyplýva, že obvinený sa počas plynutia skúšobnej doby podmienečného zastavenia trestného stíhania, ktorá mu bola stanovená v dlhšej výmere, nedopustil závažného dopravného priestupku, akým by bolo vedenie motorového vozidla pod vplyvom alkoholu, zapríčinenie dopravnej nehody porušením dôležitej povinnosti a pod. Taktiež nespáchal iný ako dopravný priestupok ani iný trestný čin. Neboli teda zistené také skutočnosti, pre ktoré by bolo nevyhnutné rozhodnúť o neosvedčení sa obvineného v skúšobnej dobe.

	Podľa § 217 ods.4 Tr. por. právoplatnosťou uznesenia o tom, že sa obvinený osvedčil, alebo uplynutím lehoty podľa odseku 2 nastávajú účinky zastavenia trestného stíhania podľa § 9 ods. 1 písm. e).

	S poukazom na vyššie uvedené som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Remig Kubička
prokurátor